# Marcelina Bautista

Marcelina Bautista Bautista (Nochistlán, Oaxaca, 25 d'abril de 1966) és una activista social, sindicalista i treballadora de la llar mexicana. És fundadora del SINACTRAHO (Sindicato Nacional de Trabajadores y Trabajadoras del Hogar), el primer sindicat format per treballadores de la llar a Mèxic. L'any 2021, va ser inclosa a la llista 100 Women de la BBC, que reconeix a dones inspiradores i influents de tot el món.

## Biografia

Bautista és originària de Tierra Colorida Apasco, Nochistlán, Oaxaca, i va néixer a una família camperola d'origen mixtec. Als 14 anys es va veure obligada per raons econòmiques a deixar a la seva família i a no continuar estudiant, per anar a Ciutat de Mèxic a treballar com a treballadora de la llar. Bautista acumula des de llavors una experiència de 22 anys com a treballadora de la llar i ha coordinat diferents campanyes per donar visibilitat als 2,4 milions de treballadores de la llar que es calcula que hi ha a Mèxic i mostrar els problemes que enfronten.
Baustista va fundar l'any 2000 el Centro de Apoyo y Capacitación para Empleadas del Hogar (CACEH), des d'on va promoure els drets humans i laborals de les treballadores de la llar. L'agost del 2015 Bautista va contribuir a posar en marxa el procés de sindicalització d'aquest sector laboral a Mèxic, que va culminar amb la creació del SINACTRAHO, el primer sindicat nacional de treballadores i treballadors de la llar a Mèxic. SINACTRAHO està afilada a la Unión Nacional de Trabajadores de México (UNT), una de les majors federacions sindicals del país, i és organització fundadora de la Federació Internacional de Treballadors de la Llar (FITD). Bautista va ser secretaria general col·legiada durant tres anys del primer període del sindicat.
Bautista va ser escollida Secretaria General de la Confederació Llatinoamericana i del Carib de Treballadores de la Llar (CONLACTRAHO) en el període que va entre els anys 2006 i 2012 i Coordinadora Regional de la Xarxa Internacional de Treballadores de la Llar entre 2009 i 2013. Posteriorment va ser escollida Coordinadora Regional per a Amèrica Llatina de la Federació Internacional de Treballadors de la Llar (FITH) entre 2013 i 2016. Actualment, és la directora de CACEH i segueix treballant en col·laboració amb el SINACTRAHO.
Bautista va participar activament en la redacció del Conveni sobre les treballadores i els treballadors domèstics de l'OIT, aprovat l'any 2011 a Ginebra, Suïssa. Al febrer de 2019, Bautista va assistir a la cerimònia dels premis Oscar convidades pel director de la pel·lícula Roma, Alfonso Cuarón. Ha estat nomenada a la revista Forbes com una de les 100 Dones més poderoses de Mèxic l'any 2019.

## Premis i reconeixements

Pel seu treball en la defensa i promoció dels drets humans i laborals de les treballadores de la llar des de fa més de 30 anys, ha estat guardonada amb:
* 2006 - Premi Hermila Galindo, atorgat per la Comissió de Drets Humans del Districte Federal de Mèxic
* 2010 - Premi de Drets Humans del Friedrich Ebert Stiftung d'Alemanya
* 2013 - Premi Nacional per la Igualtat i la No Discriminació atorgat pel CONAPRED de Mèxic
* 2017 - Medalla Omecíhuatl, atorgat per l'Institut de les Dones de la Ciutat de Mèxic
* 2018 - Medalla al Mèrit Hermila Galindo, atorgat pel Congrés de la Ciutat de Mèxic, a través de la Comissió d'Igualtat de Gènere
* 2021 - Inclosa a la llista 100 Women de la BBC de 2021.

## Referències

* 1 2 3 Rubio, Maria. «Les treballadores de la llar mexicanes, dones invisibles». Hemisfèria.cat, 01-05-2016. Arxivat de l'original el 2020-03-22. [Consulta: 16 abril 2020].
* 1 2 3 4 5 «Bautista Bautista, Marcelina - Biografías Trabajadoras del Hogar». Consejo Nacional para Prevenir la Discriminación de México. [Consulta: 9 març 2017].
* 1 2 Coudurier, Laura «Hacer visible lo invisible» (en castellà). El País [Madrid], 06-12-2018. ISSN: 1134-6582.
* 1 2 «BBC 100 Women 2021: Who is on the list this year?» (en anglès). BBC News, 07-12-2021 [Consulta: 30 gener 2022].
* 1 2 «Marcelina Bautista Bautista» (en castellà). El Universal. Arxivat de l'original el 2019-12-05. [Consulta: 16 abril 2020].
* 1 2 Clarín.com. «"Sobre el trabajo doméstico recae un desprecio y una discriminación constante"» (en castellà). www.clarin.com. [Consulta: 23 març 2020].
* ↑ Juárez, Blanca. «Entre dudas arranca la afiliación de trabajadoras del hogar» (en castellà). El Economista, 28-03-2019. [Consulta: 16 abril 2020].
* ↑ Trevino, Sofia. «Trabajadoras del hogar crean sindicato» (en castellà). International Domestic Workers Federation. Arxivat de l'original el 2020-03-22. [Consulta: 16 abril 2020].
* 1 2 Usi, Eva. «"Las empleadas del hogar viven en la indefensión laboral" | Sociedad | DW.COM |» (en castellà). Deutsche Welle, 03-12-2010. [Consulta: 16 abril 2020].
* ↑ «El servicio de hogar logra sus primeros derechos | Economía | elmundo.es» (en castellà). El Mundo, 17-06-2011. [Consulta: 18 abril 2020].
* ↑ Redacción. «Líderes de trabajadoras del hogar asistirán a la ceremonia del Óscar» (en castellà). La Jornada, 24-02-2019. Arxivat de l'original el 2020-01-29. [Consulta: 18 abril 2020].
* ↑ «Las 100 mujeres más poderosas de México 2019 • Forbes México» (en castellà). Forbes, 20-05-2019. [Consulta: 16 abril 2020].
* ↑ «OIT y ONU Mujeres felicitan a Marcelina Bautista por el Premio: La Igualdad y la No Discriminación 2013, que otorga CONAPRED.| CINU» (en castellà). Organización Internacional del Trabajo (OIT), 02-04-2014. [Consulta: 16 abril 2020].
* ↑ «Galardona GCDMX a destacadas mujeres con Medalla Omecíhuatl 2017» (en castellà). Gobierno de la Ciudad de México, 05-12-2017. Arxivat de l'original el 2019-09-10. [Consulta: 18 abril 2020].
* ↑ Bolaños Sánchez, Ángel. «Entrega Congreso CDMX la medalla 'Hermila Galindo' a mujeres destacadas - Capital - La Jornada» (en castellà). La Jornada, 30-05-2019. [Consulta: 16 abril 2020].

## Vegeu també

* Treballadores de la llar
* SINACTRAHO